Иптәштәр, беҙ әлеге ваҡыттағы ижтимағи-сәйәси ваҡиғаларҙан ситтә ҡалып, күрмәмеш тә белмәмеш булып ҡала алмайбыҙ. Бигерәк тә Рәсәй федерализмына ҡарата юҫҡыныуҙар, илдең конституцион дәүләт ҡоролошон, уның административ-территориаль бүленешен тәнҡитләгән булып, милли республикаларҙы бөтөрөү сәйәсәтен алға һөрөү, Рәсәй Конституцияһына ревизия яһарға саҡырыу кеүек аяныслы һәм хәүефле сығыштар күбәйгәндән күбәйә бара. Ҡайһы бер федераль сәйәсмәндәр ошондай саҡырыуҙарҙы хуплап сыҡҡан мәлдә беҙ, Башҡортостан йәмәғәтселеге, битараф булып ҡалһаҡ, милли республикалар менән бер рәттән, тотош Рәсәй киләсәген хәүеф аҫтына ҡуясаҡбыҙ.